钦定古今图书集成/明伦汇编/官常典/第791卷 > 蔡洸
## 钦定古今图书集成/明伦汇编/官常典/第791卷 > 蔡洸

按《宋史》本传：“洸字子平，其先兴化仙游人，端明殿学
士襄之后，徙霅川。父伸，左中大夫。洸以荫补将仕郎，
中法科，除大理评事，迁寺丞，出知吉州。召为刑部郎，
徙度支，以户部郎总领淮东军马钱粮，知镇江府。会
西溪卒移屯建康，舳舻相御。时久旱，郡民筑陂潴水
灌溉，漕司檄郡决之，父老泣诉，洸曰：‘吾不忍获罪百
姓也’。”却之。已而大雨，漕运通，岁亦大熟。民歌之曰：“我
潴我水，以灌以溉。俾我不夺，蔡公是赖。”就除司农少
卿。言：“镇江三邑税户、客户，输丁各异，请为一体，不得
自为同异。所输丁绢，依和买之直计尺折纳，人给一
钞，官自买绢起发，公私皆便。”上嘉纳。以户部侍郎召
试吏部尚书，移户部。上谓侍臣曰：“朕以版曹得人为喜。”洸常言：“财无渗漏，则不可胜用。”未几，求去，除徽猷
阁学士、知宁国府。陛辞，赐坐，上慰劳曰：“卿面有火色，
风证也。朕有二方赐卿。”洸谢，即奉祠以归。卒，年五十
七。洸事亲孝，曾祖襄未易名，请于朝，赐谥忠惠。所得
奉，每以振亲戚之贫者。去朝之日，囊无馀赀，至售所
赐银鞍鞯治行，人服其清洁云。